KOMISIJAS PAZIŅOJUMS

2018. gadā apritē esošo kvotu kopskaita publikācija tirgus stabilitātes rezerves vajadzībām, kura izveidota ES emisijas kvotu tirdzniecības sistēmas ietvaros saskaņā ar Direktīvu 2003/87/EK

(2019/C 167/04)

1. Ievads

2015. gadā Padome un Eiropas Parlaments pieņēma lēmumu ar Direktīvu 2003/87/EK (1) izveidoto ES emisijas kvotu tirdzniecības sistēmu papildināt ar tirgus stabilitātes rezervi (TSR) (2). TSR sāka darboties 2019. gadā. TSR mērķis ir nepieļaut liela, strukturāla kvotu pārpalikuma veidošanos ES oglekļa tirgū, jo rezultātā ES ETS var nespēt dot pienācīgus signālus investīcijām, kas nepieciešamas ES emisiju samazināšanas mērķrādītāju rentablai sasniegšanai.

Lēmumā noteikts, ka, sākot ar 2017. gadu, Komisija līdz katra gada 15. maijam publicē apritē esošo kvotu kopskaitu. No šī kopskaita ir atkarīgs, vai kvotas, ko iecerēts izsolīt nākamajā gadā, tiks ieskaitītas rezervē.

2018. gada 15. maijā Komisija publicēja 2017. gadā apritē esošo kvotu kopskaitu, kas sasniedza aptuveni 1,65 miljardus kvotu (3). Saskaņā ar TSR noteikumiem pēc minētās publikācijas no 2019. gada 1. janvāra gada pirmajos astoņos mēnešos rezervē ieskaitīs 264 731 936 kvotas (4).

Šis paziņojums attiecas uz 2018. gadu un ir trešā reize, kad TSR vajadzībām tiek veikta publikācija. Tajā norādīts faktiskais apritē esošo kvotu kopskaits un sīki aprakstīts, kā šis skaitlis ir aprēķināts. Šī publikācija noteiks, cik kvotu rezervē ieskaitīs laikā no 2019. gada septembra līdz 2020. gada augustam.

2. Kā darbojas tirgus stabilitātes rezerve

TSR automātiski iedarbojas, tiklīdz apritē esošo kvotu kopskaits ir ārpus iepriekšnoteiktā diapazona. Kvotas ieskaita rezervē, ja kopējais apritē esošo kvotu skaits ir lielāks par 833 miljoniem kvotu. Kvotas no rezerves atbrīvo, ja kopējais apritē esošo kvotu skaits ir mazāks par 400 miljoniem kvotu. Kvotu ieskaitīšana rezervē praktiski nozīmē, ka samazinās izsolāmo kvotu apjoms, un atbrīvošana no rezerves nozīmē, ka nākotnē tiks izsolīti papildu 100 miljoni kvotu.

Tāpēc viens no rezerves darbības stūrakmeņiem ir apritē esošo kvotu kopskaita publicēšana, jo pēc tā nosaka, vai kvotas ieskaita rezervē vai no rezerves atbrīvo.

ES ETS pārskatīšanas sakarā (5) TSR darbībā tika veiktas būtiskas izmaiņas. Apgrozībā esošo kvotu kopskaita procentuālā daļa, kas nosaka rezervē ieskaitāmo kvotu skaitu, ja tiek pārsniegts 833 miljonu kvotu slieksnis, 2019.–2023. gada periodam ir īslaicīgi divkāršota no 12 % līdz 24 %. Turklāt no 2023. gada par nederīgām atzīs tik daudz TSR turēto kvotu, par cik daudz tās pārsniegs iepriekšējā gadā izsolīto kvotu skaitu.

Tāpēc, pamatojoties uz šo paziņojumu, no 2019. gada 1. septembra 12 mēnešu periodā rezervē ieskaitīs 24 % (6) no apritē esošo kvotu kopskaita. Attiecīgu daudzumu atskaitīs no dalībvalstu izsolāmo kvotu daudzumiem, ievērojot to attiecīgās kvotu daļas izsolēs. Šajā sakarā ir svarīgi atcerēties, ka līdz 2025. gada 31. decembrim attiecīgo daļu noteikšanā neņems vērā tās kvotas, kuras Savienībā pārdalītas solidaritātes un izaugsmes labad.

3. Apritē esošo kvotu kopskaits

Saskaņā ar Lēmuma (ES) 2015/1814 1. panta 4. punktu apritē esošo kvotu kopskaits ir “to kvotu kopējais skaits, kuras piešķirtas laikposmā kopš 2008. gada 1. janvāra, ietverot skaitu, kas minētajā laikposmā piešķirts saskaņā ar Direktīvas 2003/87/EK 13. panta 2. punktu, un ar iekārtām dotās tiesības saskaņā ar ES ETS izmantot starptautiskos kredītus attiecībā uz emisijām, kuras radušās līdz minētā konkrētā gada 31. decembrim, no kā atskaitīts ES ETS iekārtu verificēto emisiju kopējais daudzums tonnās laikposmā no 2008. gada 1. janvāra līdz tā paša konkrētā gada 31. decembrim, visas kvotas, kas anulētas saskaņā ar Direktīvas 2003/87/EK 12. panta 4. punktu, un rezervē esošo kvotu skaits”.

Īsāk sakot, apritē esošo kvotu kopskaitu, pēc kura vadās, lemjot par ieskaitīšanu TSR vai atbrīvošanu no tās, aprēķina pēc šādas formulas:

Apritē esošo kvotu kopskaits = piedāvājums – (pieprasījums + kvotas TSR)

Apritē esošo kvotu kopskaitu nosaka trīs dažādi elementi: pirmkārt, piedāvājumā esošās kvotas kopš 2008. gada 1. janvāra, otrkārt, nodoto un anulēto kvotu skaits (“pieprasījums”), un, treškārt, rezervē esošo kvotu skaits.

Kā paredzēts Lēmumā (ES) 2015/1814, aviācijas nozares kvotas un verificētās aviācijas emisijas šajā kontekstā neņem vērā.

3.1. Piedāvājums

Kvotu piedāvājumu tirgū nosaka pieci dažādi elementi:

— 2008.–2012. g. periodā uzkrātās kvotas (“2. posms”),

— no 2013. gada 1. janvāra līdz 2018. gada 31. decembrim bez maksas iedalītās kvotas, t. sk. no jaunu iekārtu rezerves (“NER”) iedalītās kvotas,

— no 2013. gada 1. janvāra (7) līdz 2018. gada 31. decembrim izsolītās kvotas,

— kvotas, ko Eiropas Investīciju banka (EIB) monetizējusi programmas NER300 vajadzībām,

— tiesības izmantot starptautiskos kredītus, ko iekārtas izmantojušas attiecībā uz emisijām, kuras radušās līdz 2018. gada 31. decembrim.

ES ETS 2. posmā uzkrāto kvotu skaits ir 1 749 540 826 kvotas (8). “Kopējās uzkrātās” kvotas ir to ES ETS 2. posmā piešķirto kvotu kopskaits, kas nav ne nodotas, lai ar tām segtu verificētās emisijas, ne anulētas. Kad tiek rēķināts apritē esošo kvotu kopskaits, šis skaitlis izsaka 2013.–2020. g. perioda (3. posms) sākumā apritē esošo ETS kvotu skaitu uz 2013. gada 1. janvāri, un kā tāds tas ir ņemts vērā aprēķinā.

Kā liecina ziņojumi par izsolēm kopējā izsoļu platformā un atsevišķajās platformās (9), no 2013. gada 1. janvāra līdz 2018. gada 31. decembrim ir izsolīti (tajā skaitā t. s. “pirmajās” jeb “agrīnajās” izsolēs) 4 641 208 000 kvotu.

No 2013. gada 1. janvāra līdz 2018. gada 31. decembrim bez maksas ir iedalītas (iesk. no NER) 5 162 023 498 kvotas (10).

300 000 000 kvotu monetizējusi EIB programmas NER300 vajadzībām (11).

Tiesības izmantot starptautiskos kredītus, ko iekārtas izmantojušas attiecībā uz emisijām, kuras radušās līdz 2018. gada 31. decembrim, veido 434 049 616 kvotas (12).

3.2. Pieprasījums

Pieprasījumu veido iekārtu kopējās verificētās emisijas no 2013. gada 1. janvāra (13) līdz 2018. gada 31. decembrim, kas ir 10 631 597 033 (14), un tajā pašā periodā anulētās kvotas, kas ir 315 083.

3.3. TSR esošo kvotu skaits

Šai publikācijai atbilstošajā periodā rezervē nebija nevienas kvotas (15).

3.4. Apritē esošo kvotu kopskaits

Ņemot vērā iepriekš minēto, apritē ir kopskaitā 1 654 909 824 kvotas.

4. Secinājums

Saskaņā ar TSR noteikumiem 12 mēnešu periodā, proti, laikā no 2019. gada 1. septembra līdz 2020. gada 31. augustam, TSR ieskaitīs 397 178 358 kvotas.

Nākamā publikācija gaidāma 2020. gada maijā, un tajā noteiks, cik kvotu rezervē ieskaitāmas no 2020. gada septembra līdz 2021. gada augustam.

Tabula

Pārskats

Piedāvājums a) Uzkrātās kvotas no 2. posma 1 749 540 826 b) No 2013. gada 1. janvāra līdz 2018. gada 31. decembrim bez maksas iedalīto kvotu kopskaits (ieskaitot kvotas no NER) 5 162 023 498 c) No 2013. gada 1. janvāra līdz 2018. gada 31. decembrim izsolīto kvotu kopskaits, ieskaitot agrīnās izsoles 4 641 208 000 d) Kvotas, ko Eiropas Investīciju banka (EIB) monetizējusi programmas NER300 vajadzībām 300 000 000 e) Tiesības izmantot starptautiskos kredītus, ko iekārtas izmantojušas attiecībā uz emisijām, kuras radušās līdz 2018. gada 31. decembrim 434 049 616 Summa (piedāvājums) 12 286 821 940





Pieprasījums a) ES ETS iekārtu verificēto emisiju daudzums tonnās no 2013. gada 1. janvāra līdz 2018. gada 31. decembrim 10 631 597 033 b) Kvotas, kas līdz 2018. gada 31. decembrim anulētas saskaņā ar Direktīvas 2003/87/EK 12. panta 4. punktu 315 083 Summa (pieprasījums) 10 631 912 116





Kvotas TSR Rezervē esošo kvotu skaits 0 Apritē esošo kvotu kopskaits 1 654 909 824

(1) Eiropas Parlamenta un Padomes 2003. gada 13. oktobra Direktīva 2003/87/EK, ar kuru nosaka sistēmu siltumnīcas efektu izraisošo gāzu emisijas kvotu tirdzniecībai Kopienā un groza Padomes Direktīvu 96/61/EK (OV L 275, 23.1.2003., 32. lpp.).

(2) Eiropas Parlamenta un Padomes 2015. gada 6. oktobra Lēmums (ES) 2015/1814 par Savienības siltumnīcefekta gāzu emisijas kvotu tirdzniecības sistēmas tirgus stabilitātes rezerves izveidi un darbību un ar ko groza Direktīvu 2003/87/EK (OV L 264, 9.10.2015., 1. lpp.).

(3) Sk. Komisijas paziņojumu C(2018) 2801 final, pieejams:

https://ec.europa.eu/clima/sites/clima/files/ets/reform/docs/c_2018_2801_en.pdf.

(4) Katras dalībvalsts ieguldījums tirgus stabilitātes rezervē no 2019. gada 1. janvāra līdz 31. augustam ir norādīts Eiropas Komisijas ziņojumā Eiropas Parlamentam un Padomei par Eiropas CO2 tirgus darbību, COM(2018) 842 final, publicēts 2018. gada 17. decembrī, pieejams: https://ec.europa.eu/clima/sites/clima/files/ets/docs/com_2018_842_final_en.pdf.

(5) Eiropas Parlamenta un Padomes 2018. gada 14. marta Direktīva (ES) 2018/410, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu (ES) 2015/1814 (OV L 76, 19.3.2018., 3. lpp.); teksts pieejams: http://eur-lex.europa.eu/legal-content/LV/TXT/?uri=uriserv:OJ.L_.2018.076.01.0003.01.LAV&toc=OJ:L:2018:076:TOC.

(6) 2 % mēnesī.

(7) Te ietilpst arī t. s. “pirmās” jeb “agrīnās” izsoles, t. i., 2013.–2020. g. periodā derīgās kvotas, kas izsolītas pirms 2013. gada 1. janvāra.

(8) Sk. 2015. gada ziņojumu par oglekļa tirgus darbību, COM(2015) 576.

(9) Dati pieejami: http://www.eex.com/en/products/environmental-markets/emissions-auctions/archive un https://www.theice.com/marketdata/reports/148.

(10) Pamatojoties uz 2019. gada 1. aprīļa izrakstu no ES darījumu žurnāla (EUTL).

(11) Pirmajā laidienā: 200 milj. kvotu, kas pārdotas 2011. un 2012. gadā, otrajā laidienā 100 milj. kvotu, kas pārdotas 2013. un 2014. gadā, sīkāku informāciju sk.

https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf.

(12) Pamatojoties uz 2019. gada 1. aprīļa izrakstu no EUTL.

(13) Par 2008.–2012. g. verificētajām emisijām sk. skaidrojumu par uzkrāto kvotu skaitu (3.1. punkts).

(14) Dati par kopējām verificētajām emisijām izriet no 2019. gada 1. aprīļa izraksta no EUTL (lai tiktu ņemtas vērā verificētās emisijas, kas paziņotas līdz 2019. gada 31. martam). Pēc minētās dienas paziņotās emisijas šajā kopdaudzumā nav atspoguļotas.

(15) Šis paziņojums informē par 2018. gada beigās apritē esošo kvotu kopskaitu. TSR darbojas kopš 2019. gada 1. janvāra. Pamatojoties uz apritē esošo kvotu kopskaitu, no 2019. gada 1. janvāra līdz 31. augustam rezervē ieskaitīs aptuveni 265 miljonus kvotu.